Frank Jensen (S), 1999-04-21:
Beslutningsforslaget, vi nu skal behandle, opfordrer mig til i samarbejde med erhvervsministeren og skatteministeren inden årets udgang at fremsætte de fornødne lovforslag og foretage de fornødne ændringer i bekendtgørelser, cirkulærer og andre administrative forskrifter, således at man gennem øget kontrol kan komme det stigende hasardspil i private spilleklubber til livs.
Det er også regeringens klare opfattelse.
Det er også regeringens ønske, at der hurtigt sættes ind over for de problemer, der udspringer af det omfattende spil i private spilleklubber.
Som det er forslagsstilleren bekendt, er spørgsmålet om de private spilleklubber blevet grundigt behandlet i Justitsministeriets Forlystelsesudvalg.
Hensigten med udvalgets arbejde var bl.a. at få vurderet, hvordan man kan komme det sorte spillemarked og de private spilleklubber og de problemer, det medfører, og som knytter sig hertil, til livs.
Udvalget afgav i september 1997 en betænkning med en række forslag til ændring af reglerne på spilleområdet.
Udvalget foreslog bl.a. en generel tilladelsesordning uden for restaurationer og en mere ensartet afgiftsbelastning for hele automatmarkedet.
Bl.a. på baggrund af Forlystelsesudvalgets betænkning rejste spørgsmålet sig, om ikke tiden var moden til at se på hele spilleområdet i et bredere perspektiv.
Ud over behovet for en regulering af de private spilleklubber så regeringen tillige et behov for i lyset af den teknologiske udvikling at diskutere nye spilleformer og nye spillefora som f.eks. Internettet.
Regeringen nedsatte derfor sidste år en arbejdsgruppe
under Finansministeriets formandskab.
Arbejdsgruppen har til opgave at komme med et samlet oplæg om den fremtidige regulering af spilleområdet.
Det skal i den forbindelse overvejes, hvordan de problemer af skatte- og afgiftsmæssig karakter, der knytter sig til dele af spillemarkedet, bedst kan kommes til livs.
Regeringen forventer, at arbejdsgruppen kommer med et udspil her i løbet af maj måned.
Regeringen har således allerede sat stor fokus på spilleautomatområdet og de private spilleklubber, fordi vi er enige i, at netop dette område påkalder sig opmærksomhed og et stærkt behov for regulering.
Regeringen kan derfor også tilslutte sig intentionerne og hovedlinjerne i dette beslutningsforslag.
Ser vi på de enkelte elementer i forslaget, indeholder de også mange gode tanker.
Generelt mener jeg dog, at der kan være behov for en mere samlet stillingtagen til hele spilleautomatområdet.
Det kræver, at vi inddrager betydelig flere elementer end de fire, der er nævnt i forslaget.
Det vil derfor være forkert allerede nu at lægge sig fast på de modeller, der foreslås her.
Detaljerne i den nye regulering skal vi have lejlighed til at drøfte nøje under behandlingen af et lovforslag.
Selv om jeg vil advare imod, at vi lægger os fast på det nærmere indhold af den nye regulering,
vil jeg godt allerede nu kort kommentere de enkelte elementer i beslutningsforslaget og holde dem op mod Forlystelsesudvalgets anbefalinger.
Forslaget om, at private spilleklubber alene bør kunne etableres efter tilladelse fra kommunen, falder i tråd med Forlystelsesudvalgets forslag.
Forlystelsesudvalget foreslog således en generel tilladelsesordning for alle spillehaller, uanset om automaterne opstilles i privat eller offentligt regi, og uanset om opstillingen sker med et erhvervsmæssigt sigte eller for at tilgodese almennyttige eller velgørende formål.
Restaurationerne skulle fortsat have adgang til at opstille indtil tre spilleautomater uden tilladelse,
mens etablering af egentlige spillehaller, herunder altså også det, vi her kalder de private spilleklubber, i alle tilfælde skulle ske med særskilt tilladelse.
Forslaget om, at restaurationer og private spilleklubber skal have tilladelse af politiet til opstilling af blot en enkelt spilleautomat, er ikke ganske i overensstemmelse med Forlystelsesudvalgets forslag, hvorefter restaurationer som nævnt fortsat skulle have mulighed for at kunne opstille indtil tre spilleautomater uden tilladelse.
Der kan ikke være tvivl om, at opstilling af spilleautomater bør være forbundet med en indgående kontrol. Kontrollen kan imidlertid tænkes etableret på mange måder.
I Forlystelsesudvalgets betænkning nævnes f.eks. den variant, at opstilling af spilleautomater i restaurationer og etablering af spillehaller skulle anmeldes til Told- og Skattestyrelsen.
Man kan måske også tænke sig videregående tiltag
som f.eks. krav om, at alle spilleautomater kobles til en central kontrolcomputer, der kan registrere bruttospilleindtægter f.eks. hos Told og Skat.
Jeg ved, at en sådan model har været bragt på banen i spillearbejdsgruppens overvejelser.
Kontantspil er nemlig i modsætning til varespil fritaget for moms.
Det var derfor Forlystelsesudvalgets tanke, at der skulle opkræves en afgift for hver opstillet spilleautomat, ligegyldigt hvor opstillingen skete.
Afgiften skulle fastsættes således, at den kompenserede for de mistede momsindtægter.
Det er en rigtig tanke, at der skal være harmoni i afgiftsbelastningen på hele spilleområdet.
Niveauet for belastningen bør komme an på yderligere drøftelser i forbindelse med det endelige lovforslag, som jeg er enig med forslagsstilleren i skal fremsættes.
Forslaget under punkt 4 er af mere teknisk karakter.
Der vil i forbindelse med en ny regulering af området skulle tages stilling til en række overgangsspørgsmål, og forslaget bør indgå i disse overvejer.
Justitsministeriets retningslinjer for godkendelse af gevinstgivende spilleautomater gælder alene for spilleautomater opstillet i henhold til forlystelsescirkulæret og restaurationsloven.
Det er meget mere interessant, hvordan vi får sikret kontrollen med den spillevirksomhed, der udfolder sig i de private spilleklubber, så det er for mig at se
mindre afgørende, om der andre steder er opstillet enkelte maskiner godkendt før 1. juli 1997, der ikke har plomberet tælleværk.
Sammenhængen heri er vigtig, og derfor bør vi ikke nu lægge os fast på enkelte elementer, der kan vise sig mindre hensigtsmæssige i det videre arbejde med et samlet forslag.
Det væsentlige er, at regeringen er enig i intentionerne bag forslaget, nemlig at der skal strammes op på området.
Vi skal have indført en tilladelsesordning, der kan tage sigte på spilleklubber, og vi skal skabe en afgiftsstruktur, der giver en ensartet belastning, og som kan kontrolleres på fornuftig måde.
Disse tiltag vil regeringen arbejde videre med i lyset
af dette beslutningsforslag.
Vi skal selvfølgelig også have Forlystelsesudvalgets betænkning med os, og navnlig skal vi have mulighed for at se de forslag, som inden længe kommer fra spillearbejdsgruppen under Finansministeriet.
Ved spillearbejdsgruppens afrapportering vil der være tale om en samlet analyse af hele spilleområdet, hvilket jo ikke var forudsat i Forlystelsesudvalgets arbejde.
Med en sådan samlet overvejelse vil der være tale om et meget godt grundlag for at gå videre med brede og fremtidssikrede tiltag.
Regeringen vil, når spillearbejdsgruppens rapport foreligger, indbyde de politiske partier til forhandlinger, med henblik på at der kan skabes mulighed for at fremsætte lovforslag inden for den tidsramme, der nævnes i De Konservatives beslutningsforslag.
Regeringen er enig i intentionerne og de mere overordnede linjer i beslutningsforslaget, men vi kan ikke støtte forslaget i den foreliggende form, fordi de fire konkrete forslag på en uhensigtsmæssig måde lægger bånd på det fortsatte arbejde med at skabe en sammenhængende regulering af spilleautomatområdet.
Men jeg ser frem til gode og konstruktive forhandlinger, så snart Finansministeriets arbejdsgruppe er færdig her i maj måned.